SEAFCO คาดผลงานไตรมาส 2/62 โตต่อ หนุนรายได้ปีนี้เข้าเป้า 10% พร้อมรุกตลาดกัมพูชาเต็มสูบ
SEAFCO คาดผลงาน Q2/62 โตต่อ ทยอยรับรู้งานในมือ 1.87 พันลบ. หนุนรายได้ปีนี้เข้าเป้า 10% พร้อมลุยชิงงานประมูลเพิ่ม เดินหน้ารุกตลาดกัมพูชาเต็มสูบ
SEAFCO คาดผลงาน Q2/62 โตต่อ ทยอยรับรู้งานในมือ 1.87 พันลบ. หนุนรายได้ปีนี้เข้าเป้า 10% พร้อมลุยชิงงานประมูลเพิ่ม เดินหน้ารุกตลาดกัมพูชาเต็มสูบ
24 พ.ค. 2562

นายณรงค์ ทัศนนิพันธ์ ประธานเจ้าหน้าที่บริหารและกรรมการผู้จัดการใหญ่ บริษัท ซีฟโก้ จำกัด (มหาชน) หรือ SEAFCO เปิดเผยว่า บริษัทคาดแนวโน้มผลการดำเนินงานในไตรมาส 2/62 น่าจะเติบโตต่อเนื่อง จากการทยอยรับรู้งานในมือ (Backlog) เข้ามาอย่างต่อเนื่อง ซึ่ง ณ วันที่ 4 เม.ย.62 มีงานในมืออยู่ที่ 1,870 ล้านบาท แบ่งเป็น งานต่างประเทศ 196.97 ล้านบาท และในประเทศ 1,673.86 ล้านบาท และในส่วนนี้ แบ่งเป็น งานภาครัฐ 65% และภาคเอกชน 35% คาดว่าจะสามารถรับรู้รายได้ในปีนี้ได้ทั้งหมด
ทั้งนี้ บริษัทอยู่ระหว่างรอผลประมูลงานเข้ามาเพิ่มเติมอีก หลังจากเสนอราคาไปตั้งแต่วันที่ 1 ม.ค.-20 พ.ค.62 โดยมีจำนวนทั้งสิ้น 98 โครงการ มูลค่าโครงการรวม 31,433.74 ล้านบาท ซึ่งที่ผ่านมามีการประกาศผลไปแล้วจำนวน 22 โครงการ และบริษัทได้รับงานมาแล้วจำนวน 8 โครงการ
ส่วนที่เหลืออยู่ระหว่างรอประกาศผลอีกจำนวน 76 โครงการ คิดเป็นมูลค่าโครงการรวม 29,705.82 ล้านบาท ขณะเดียวกันบริษัทก็ยังติดตามงานประมูลอย่างต่อเนื่อง โดยมองว่าในช่วง 5 ปี (ปี 62-66) งานภาครัฐยังคงเติบโตได้ 5-5.4% และงานภาคเอกชนก็น่าจะเริ่มดีขึ้นในปี 63 เป็นต้นไป
นอกจากนี้บริษัทเตรียมที่จะรับพนักงานเพิ่มอีก 200 คน เพื่อรองรับกับงานที่เติบโต จากปัจจุบันมีพนักงานอยู่ที่ 1,200 คน และวางงบลงทุนไว้ที่ 150 ล้านบาท ใช้สำหรับซื้อเครื่องจักรขนาดใหญ่ เช่น รถเครน จำนวน 4-5 คัน
สำหรับงานในต่างประเทศ บริษัทอยู่ระหว่างศึกษาการเข้าไปรับงานในประเทศกัมพูชาเพิ่มเติม เนื่องจากประเทศดังกล่าวมีงานออกมาค่อนข้างมาก คาดว่าจะเห็นความชัดเจนได้ในอนาคต หลังจากเข้าไปรับงานขุดเจาะเสาเข็มในประเทศเมียนมา มูลค่ากว่า 180 ล้านบาท โดยในปีนี้บริษัทยังคงเป้าหมายรายได้เติบโต 10% เป็น 3,000 ล้านบาท จากปีก่อนมีรายได้อยู่ที่ 2,789.72 ล้านบาท
 